ครม.ปูตีกลับ‘ประกันข้าว’
ตีกลับโครงการประกันภัยข้าวนาปี &#8220;เกษตรฯชาติไทยพัฒนา&#8221; รุมติงเบี้ยประกันสูงไป
6 มิ.ย. 2555

ตีกลับโครงการประกันภัยข้าวนาปี “เกษตรฯชาติไทยพัฒนา” รุมติงเบี้ยประกันสูงไป
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติให้ นายกิตติรัตน์ ณ ระนอง รองนายกรัฐมนตรีและ รมว.คลัง นำข้อเสนอโครงการประกันภัยข้าวนาปี ปีการผลิต 2555 และวงเงินค่าใช้จ่ายในโครงการ 1,428.93 ล้านบาท กลับไปทบทวนอีกครั้ง 
ทั้งนี้ เพราะในที่ประชุม ครม.มีรัฐมนตรีหลายคน เช่น นายธีระ วงศ์สมุทร รมว.เกษตรและสหกรณ์ นายชุมพล ศิลปอาชา รองนายกฯ และนายณัฐวุฒิ ใสยเกื้อ รมช.เกษตรและสหกรณ์ ท้วงติงว่า อัตราเบี้ยประกันภัยข้าวนาปี ปีการผลิต 2555 ที่อัตรา 210 บาทต่อไร่ สูงเกินไปเมื่อเทียบกับอัตราเบี้ยประกันภัยข้าวนาปี ปีการผลิต 2554 ที่มีอัตรา 120 บาท
โครงการประกันภัยข้าวนาปี ปีการผลิต 2555 นั้น นายกิตติรัตน์ ได้หารือในคณะกรรมการกลั่นกรองเรื่องเสนอ ครม.มาแล้ว 1 ครั้ง ก่อนนำเสนอให้ ครม.อนุมัติ แต่เมื่อ ครม.ไม่เห็นชอบ นายกิตติรัตน์ต้องนำเรื่องนี้หารือในคณะกรรมการกลั่นกรองฯ เป็นรอบที่ 2 
สำหรับรายละเอียดโครงการประกันภัยข้าวนาปี ปีการผลิต 2555 มีสาระสำคัญคือ การกำหนดเบี้ยประกันภัยข้าวที่ 210 บาทต่อไร่ วงเงินคุ้มครองภัยธรรมชาติ 6 ภัย ได้แก่ อุทกภัย ฝนทิ้งช่วง ลมพายุ อากาศหนาว ลูกเห็บและอัคคีภัย อยู่ที่ 1,111 บาทต่อไร่ และวงเงินคุ้มครอง 555 บาทต่อไร่ สำหรับภัยศัตรูพืชและโรคระบาด 
อย่างไรก็ตาม เพื่อเป็นการจูงใจให้เกษตรกรผู้ปลูกข้าวเข้าร่วมโครงการ รัฐจำเป็นต้องอุดหนุนค่าเบี้ยประกันภัย โดยเห็นควรให้เกษตรกรรับภาระค่าเบี้ยประกันภัยไม่เกิน 60 บาทต่อไร่ และรัฐบาลอุดหนุนค่าเบี้ยประกันภัยส่วนที่เหลือ รวมภาษีมูลค่าเพิ่ม 165.77 บาทต่อไร่
ทั้งนี้ รัฐบาลเคยทำโครงการประกันภัยข้าวนาปี ปีการผลิต 2554 อัตราเบี้ยประกันภัยอยู่ที่ 120 บาทต่อไร่ คุ้มครองเฉพาะภัยธรรมชาติในช่วง 60 วันแรก นับแต่วันเริ่มเพาะปลูก 606 บาทต่อไร่ และช่วงที่เหลือจนถึงวันเก็บเกี่ยว 1,400 บาทต่อไร่ โดยรัฐอุดหนุนเบี้ยประกัน 60 บาทต่อไร่